
Παρασκευή, 18 Σεπτεμβρίου 2026

ΔΕΛΤΙΟ ΤΥΠΟΥ

Εισροή υδάτων σε Ι/Φ στη Σύρο - Αποβίβαση ασθενούς επιβάτη από Ε/Γ-Τ/Ρ στις Βολίμες Ζακύνθου - Συνέχεια ενημέρωσης αναφορικά με τον εντοπισμό 39 αλλοδαπών στους Καλούς Λιμένες την 16/09/2026 - Ακυβερνησία Ι/Φ στην Ύδρα και στη Σύρο - Εντοπισμός και διάσωση 80 αλλοδαπών στην Αγία Γαλήνη

Τις μεσημβρινές ώρες χθες, ενημερώθηκαν οι Λιμενικές Αρχές της Σύρου, της Πάρου, της Μυκόνου και της Τήνου από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ. για περιστατικό εισροής υδάτων σε ιστιοφόρο (Ι/Φ) σκάφος ελληνικής σημαίας, με δέκα αλλοδαπούς επιβαίνοντες (υπήκοοι Γαλλίας), στη θαλάσσια περιοχή 6,5 ν.μ. νοτιοανατολικά της Σύρου. Αμέσως, στην περιοχή μετέβησαν δύο Περιπολικά σκάφη Λ.Σ.-ΕΛ.ΑΚΤ. (ΠΛΣ) και το αλιευτικό σκάφος (Α/Κ) «ΔΗΜΗΤΡΙΟΣ ΣΟΡΩΚΟΣ» Ν.Ν. 35, όπου εντόπισαν το Ι/Φ να έχει ανατραπεί και τους επιβαίνοντές του να βρίσκονται στη θάλασσα, με τα ατομικά τους σωσίβια. Δύο εκ των ανωτέρω, περισυλλέχθηκαν από ένα ΠΛΣ και μεταφέρθηκαν με ασφάλεια στο λιμάνι της Σύρου, απ’ όπου διακομίστηκαν για προληπτικούς λόγους στο Κέντρο Υγείας Σύρου και εξήλθαν αυθημερόν. Οι υπόλοιποι οκτώ, επιβιβάστηκαν στο Α/Κ και οδηγήθηκαν στο λιμάνι της Νάξου, απ’ όπου μεταφέρθηκαν προληπτικά στο Κέντρο Υγείας Νάξου και εξήλθαν άμεσα, ενώ ένας εξ αυτών έλαβε ιατρική περίθαλψη λόγω ελαφρών εκδορών στο χέρι. Από το Λιμεναρχείο Σύρου που διενεργεί την προανάκριση, συνελήφθη ο Κυβερνήτης του Ι/Φ για παράβαση του άρθρου 277 παρ. 2 του Π.Κ. (Πρόκληση ναυαγίου). Το Ι/Φ παραμένει σε κατάσταση ημιβύθισης, ενώ ενημερώθηκε η αρμόδια πλοιοκτήτρια εταιρία για τις δικές της ενέργειες. Από το συμβάν δεν παρατηρήθηκε θαλάσσια ρύπανση.
Διαθέσιμο οπτικοακουστικό υλικό έχει αναρτηθεί στην ιστοσελίδα www.hcg.gr.
*****
Τις μεσημβρινές ώρες χθες, ενημερώθηκε το Λιμενικό Τμήμα Αγίου Νικολάου Βολιμών από τον Κυβερνήτη ενός επιβατηγού-τουριστικού (Ε/Γ–Τ/Ρ) σκάφους, το οποίο εκτελούσε περιηγητικό πλου από το λιμάνι της Ζακύνθου προς την θαλάσσια περιοχή «ΝΑΥΑΓΙΟ», για αδιαθεσία ενός 24χρονου αλλοδαπού επιβάτη(υπήκοου Γερμανίας). Άμεσα στον ασθενή παρασχέθηκαν οι πρώτες βοήθειες από μέλη πληρώματος καθώς και από ιατρό επιβαίνοντα στο εν λόγω σκάφος. Στη συνέχεια, ο 24χρονος μετεπιβιβάστηκε στο ιδιωτικό σκάφος «ΚΟΥΛΑ» Τ.Ζ. 815 και μεταφέρθηκε στο λιμάνι της Ζακύνθου, απ’ όπου διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Ζακύνθου, όπου παραμένει για νοσηλεία. 
*****



Συνέχεια ενημέρωσης:
Αναφορικά με τον εντοπισμό 39 αλλοδαπών στην παραλία «ΓΕΡΟΚΑΜΠΟΣ» Καλών Λιμένων, τις απογευματινές ώρες την 16/09/2026, συνελήφθη ένας 19χρονος αλλοδαπός (υπήκοος Νοτίου Σουδάν) εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής τους. Σύμφωνα με τους αλλοδαπούς εκκίνησαν τις βραδινές ώρες την 15/09/2026 από την περιοχή Τομπρούκ της Λιβύης, καταβάλλοντας χρηματικά ποσά από 13.000 έως 14.000 δηνάρια Λιβύης για τη μεταφορά τους στην Ελλάδα.

*****
Τις μεσημβρινές ώρες χθες, ενημερώθηκε η Λιμενική Αρχή της Ερμιόνης από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ. για ακυβερνησία, λόγω βλάβης στο πηδάλιο, ενός ιστιοφόρου (Ι/Φ) σκάφους σημαίας Δανίας, με τέσσερις αλλοδαπούς επιβαίνοντες (υπήκοοι Δανίας), στη θαλάσσια περιοχή βόρεια του στενού της Ύδρας. Αμέσως, στην περιοχή μετέβησαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), το αλιευτικό (Α/Κ) σκάφος «ΠΑΝΑΓΙΑ» Σ.ΠΧ. 201 και το  φορτηγό (Φ/Γ) πλοίο «ΠΡΩΤΟΠΟΡΟΣ» Ν.Π. 11634. Το Ι/Φ, με τη συνδρομή των ανωτέρω, κατέπλευσε με ασφάλεια στο λιμάνι της Ερμιόνης, με τους επιβαίνοντές του καλά στην υγεία τους. Από το Β’ Λιμενικό Τμήμα Ερμιόνης του Λιμεναρχείου Ναυπλίου απαγορεύτηκε ο απόπλους του Ι/Φ, μέχρι την προσκόμιση βεβαιωτικού αξιοπλοΐας από τον αρμόδιο οργανισμό που το παρακολουθεί, ενώ από το συμβάν δεν παρατηρήθηκε θαλάσσια ρύπανση.

*****

Τις μεσημβρινές ώρες χθες, ενημερώθηκε η Λιμενική Αρχή της Σύρου από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ. για ακυβερνησία ενός ιστιοφόρου (Ι/Φ) σκάφους ελληνικής σημαίας, λόγω μηχανικής βλάβης, με δέκα αλλοδαπούς επιβαίνοντες (υπήκοους Πολωνίας), στη θαλάσσια περιοχή έξω από το λιμάνι της Σύρου. Αμέσως, στην περιοχή μετέβησαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) και η επιβατηγός-λάντζα (Ε/Γ-λάντζα) «ΠΡΟΦΗΤΗΣ ΗΛΙΑΣ» Ν.Σ. 999. Το Ι/Φ, με τη συνδρομή του «ΠΡΟΦΗΤΗΣ ΗΛΙΑΣ» και με τη συνοδεία του ΠΛΣ, κατέπλευσε με ασφάλεια στο λιμάνι της Σύρου, με τους επιβαίνοντές του καλά στην υγεία τους. Από το Λιμεναρχείο Σύρου, αρχικά απαγορεύτηκε ο απόπλους του Ι/Φ, ενώ μετά την προσκόμιση βεβαιωτικού αξιοπλοΐας από τον  νηογνώμονα που το παρακολουθεί, επετράπη η συνέχιση των πλόων του. Από το συμβάν δεν παρατηρήθηκε θαλάσσια ρύπανση.
*****

Τις μεσημβρινές ώρες την 16/09/2026, ενημερώθηκε η Λιμενική Αρχή της Αγίας Γαλήνης από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για την παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 40 ν.μ. νότια της Αγίας Γαλήνης. Άμεσα στην περιοχή κατέπλευσε σκάφος της δύναμης Frontex, όπου εντόπισε και περισυνέλεξε 80 αλλοδαπούς (79 άντρες και 1 γυναίκα), οι οποίοι στη συνέχεια μεταφέρθηκαν στο λιμάνι της Αγίας Γαλήνης. Ακολούθως, οι αλλοδαποί οδηγήθηκαν στο Ρέθυμνο, συνοδεία στελεχών του Λιμενικού Σταθμού Αγίας Γαλήνης. Προανάκριση διενεργείται από το Λιμεναρχείο Ρεθύμνου.
Ακτή Βασιλειάδη Πύλη Ε1-Ε2, 185 10 Πειραιάς, τηλ.: 213137-1714, fax: 210-4191590
website: www.hcg.gr , e-mail: mme@yna.gov.gr

